PARLAMENTUL ROMÂNIEI
CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 14.12.2001 

Nr. 359

R A P O R T

asupra proiectului de Lege pentru aprobarea Ordonanţei de urgenţă a Guvernului nr.129/2000 privind modificarea Legii nr.68/1992 pentru alegerea Camerei Deputaţilor şi a Senatului şi modificarea Legii nr. 69/1992 pentru alegerea Preşedintelui României.

Cu adresa nr.359 din 5 septembrie 2000, înregistrată sub nr.850/XVIII/11 din 6 septembrie 2000, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru aprobarea Ordonanţei de urgenţă a Guvernului nr.129/2000 privind modificarea Legii nr.68/1992 pentru alegerea Camerei Deputaţilor şi a Senatului şi modificarea Legii nr. 69/1992 pentru alegerea Preşedintelui României.

Ordonanţa de urgenţă a Guvernului supusă dezbaterii are ca obiect de reglementare modificarea şi completarea unor dispoziţii  ale Legii nr. 68/1992 şi ale Legii  nr.69/1992,  care privesc, în principal,  majorarea pragului electoral pentru atribuirea mandatelor,  numerotarea  circumscripţiilor electorale şi stabilirea numărului de deputaţi şi senatori în fiecare circumscripţie electorală, precum şi  majorarea  numărului de alegători pentru susţinerea candidaturilor la  alegerile pentru Preşedintele României.

Cu adresa nr.327 /MRP/2.02.2001, Guvernul actual a transmis punctul de vedere prin care solicită continuarea procedurii de legiferare.

Potrivit prevederilor art.60 din Regulamentul Camerei Deputaţilor,  membrii comisiei au examinat proiectul de lege în şedinţa din 14 decembrie 2001. La dezbateri a participat, în calitate de invitat, din partea  Ministerului Administraţiei Publice, domnul Ionel Fleşariu – secretar de stat.

În urma exprimării punctelor de vedere de către membrii comisiei şi de către  reprezentantul Ministerului Adminstraţiei Publice,  s-a hotărât cu unanimitate de voturi ca proiectul de  Lege pentru aprobarea Ordonanţei de urgenţă a Guvernului nr.129/2000 privind modificarea Legii nr.68/1992 pentru alegerea Camerei Deputaţilor şi a Senatului şi modificarea Legii nr. 69/1992 pentru alegerea Preşedintelui României,  să fie supus dezbaterii Plenului Camerei Deputaţilor în forma prezentată de iniţiator.

În raport de obiectul şi conţinutul său ce vizează modificarea unor legi organice, proiectul de lege face parte din categoria legilor organice.

PREŞEDINTE,

dr. Ionel OLTEANU

red. cons.

Diaconu Dumitra

